钦定古今图书集成/理学汇编/文学典/第108卷 > 杨起元
## 钦定古今图书集成/理学汇编/文学典/第108卷 > 杨起元

按《明外史罗汝芳传》：“起元，归善人。万历五年进士，选
庶吉士。适汝芳以参政入贺，遂学焉。张居正方恶讲
学，汝芳被劾罢，而起元自如。久之，以编修使崇府，迂
道访汝芳，因绘其像，携之以行，出入必告。三迁洗马，
直讲经筵，上疏请崇圣志，勤圣学。二十四年，由国子
祭酒擢南京礼部右侍郎，复上疏劝学。再迁吏部左
侍郎，拾遗被劾，帝不问。未几卒。天启初，追谥文懿。”
按《广东通志》：“起元，字贞复，归善人。性开敏大度。少补
邑弟子时，文体靡甚。隆庆丁卯，言官疏正之，限字不
得逾五百。起元素才富，划华敦朴，率不过三百言，遂
首东粤。丁丑登进士，选授翰林庶吉士。适罗汝芳赍
捧至京，心慕之，遂受弟子籍。己卯，授翰”林编修。丙戌，
分校礼闱。是岁又奉命册封崇藩。取道盱江，就汝芳
论学，乃大悟性命之宗。进修撰。戊子，典试闽省。己丑，
复命分校礼闱，俱称得士。寻迁国子司业，转洗马，纂
修《玉牒》，充经筵讲官。上疏“崇圣志，懋圣学”，时论韪之。
壬辰，复分校礼闱，以外艰归。读《礼》之暇，与诸生讲学
不倦。服除，起国子祭酒。以母老上疏，词至恳切，不允，
遂将母行，未抵京。寻转南礼部侍郎，摄吏、礼二尚书
事。因灾异上疏，恭劝讲学，仍疏请奉母南还，不报。竟
以内艰持丧归。既襄葬事，庐墓得病卒。起元居家孝
友，以真诚待人，不设城卫。平日未尝见喜愠之容。其
学以知性为宗，不离日用，要在洞启扃钥，唤醒后儒。
所著有“《天泉会语》《证学编》《证道书义》《杨子学解》《论学
存笥槁》《白沙语录》《杨子格言》”、《杨子世家》行于世。